5 स्थान ऊपर चढ़कर 101 पर पहुंचा, वर्ल्ड चैंपियन अर्जेंटीना छह साल के बाद टॉप पर
FIFA World Ranking 2023 -  India climbed 5 places to reach 101 वर्ल्ड कप विजेता अर्जेंटीना छह साल में पहली बार गुरुवार को फीफा वर्ल्ड रैंकिंग में टॉप पर पहुंचने में कामयाब हो गया है। अर्जेंटीना ने पिछले महीने दो फ्रेंडली मैचों में जीत दर्ज की थी
वर्ल्ड चैंपियन अर्जेंटीना छह साल के बाद पहली बार गुरुवार को फीफा वर्ल्ड रैंकिंग में टॉप पर पहुंचने में कामयाब हो गया है। वहीं भारत पांच पायदान ऊपर चढ़कर 101वें स्थान पर पहुंच गया है। अर्जेंटीना ने पिछले महीने दो फ्रेंडली मैचों में जीत दर्ज की थी जिससे वह ब्राजील को पछाड़कर पहले स्थान पर पहुंचने में सफल रहा। ब्राजील को मोरक्को से 1-2 से हार का सामना करना पड़ा था जिससे वह तीसरे स्थान पर खिसक गया।
पिछले महीने पनामा (2-0) और कुराकाओ (7-0) के खिलाफ जीत ने अर्जेंटीना को ब्राजील से आगे निकलने में मदद की। ब्राजील को मोरक्को के खिलाफ 1-2 की हार का नुकसान उठाना पड़ा और वह तीसरे स्थान पर खिसक गया। यह इस साल का पहला रैंकिंग चार्ट है। पिछला 22 दिसंबर को आया था, जिसमें वर्ल्ड चैंपियन बनने के बाद भी अर्जेंटीना टॉप पर नहीं पहुंच पाया था।
वर्ल्ड कप रनर-अप फ्रांस दूसरे स्थान पर पहुंचा
वर्ल्ड कप 2022 के फाइनल में अर्जेंटीना से हारने वाला फ्रांस एक पायदान चढ़कर दूसरे स्थान पर पहुंच गया है। उसने यूरोपीय चैंपियनशिप क्वालीफायर्स के लगातार मैचों में नीदरलैंड और आयरलैंड को हराया था। बेल्जियम पहले की तरह चौथे जबकि इंग्लैंड पांचवें स्थान पर है। इसके बाद नीदरलैंड, क्रोएशिया, इटली, पुर्तगाल और स्पेन है।
भारत को ट्राई नेशंस सीरीज जीत का फायदा मिला
भारतीय पुरुष फुटबॉल टीम पिछले महीने ट्राई नेशंस सीरीज में म्यांमार और किर्गिस्तान पर जीत के दम पर फीफा रैंकिंग में पांच पायदान ऊपर चढ़कर 101वें स्थान पर पहुंच गई है। पिछले महीने भारत ने इंफाल में खेले गए टूर्नामेंट में म्यांमार को 1-0 और किर्गिस्तान को 2-0 से हराया था। इस जीत से भारत को 8.57 रेटिंग अंक और पांच स्थान का फायदा हुआ है।
भारत अब न्यूजीलैंड से एक स्थान नीचे और केन्या से एक स्थान ऊपर है। 1200.66 कुल अंकों के साथ इगोर स्टिमक की कोचिंग वाली टीम 46 एशियाई देशों में 19वें स्थान पर है। भारत की सर्वश्रेष्ठ रैंकिंग 94वीं थी, जो 1996 में मिला था। एशियाई देशों में जापान शीर्ष क्रम की टीम है।
